b'\n_START_ARTICLE_\nJokohama\n_START_SECTION_\nZgodovina\n_START_PARAGRAPH_\n\xc5\xa0e sredi 19. stoletja je bila Jokohama le majhna ribi\xc5\xa1ka vasica. Leta 1854 je bilo vzpostavljeno trgovanje med Japonsko in Zdru\xc5\xbeenimi dr\xc5\xbeavami Amerike z bli\xc5\xbenjo Kanagavo kot glavnim pristani\xc5\xa1\xc4\x8dem, ki pa je bilo kmalu prestavljeno v Jokohamo, saj je bila Kanagava na glavni prometni poti, na kateri tujci takrat niso bili za\xc5\xbeeleni. Po obnovi Meid\xc5\xbei se je za\xc4\x8dela Jokohama hitro razvijati in je leta 1889 zaobjela Kanagavo v svoj administrativni okvir._NEWLINE_Mesto je bilo poru\xc5\xa1eno v velikem potresu leta 1923, v katerem je umrlo 20.000 prebivalcev, nakar je bilo hitro obnovljeno. Drugi\xc4\x8d ga je mo\xc4\x8dno prizadelo zavezni\xc5\xa1ko bombardiranje med drugo svetovno vojno, po kateri je bila obnova ovirana zaradi ameri\xc5\xa1ke okupacije, znova pa se je hiter razvoj za\xc4\x8del v 1950. letih in do leta 1980 je Jokohama po \xc5\xa1tevilu prebivalstva prehitela Osako, prej drugo najve\xc4\x8dje japonsko mesto. Hiter razvoj je bil posledica centralizacije, ki jo je izvajala povojna vlada, in v sklopu katere je ve\xc4\x8d industrijskih podjetij preselilo svojo dejavnost bli\xc5\xbeje Tokia. Trend se je pri\xc4\x8del obra\xc4\x8dati \xc5\xa1ele v zadnjih letih zaradi pomanjkanja prostora v \xc5\xa1ir\xc5\xa1em obmo\xc4\x8dju Tokia.'